Τι ελέγχεται κατά την ορθοπαιδική εξέταση τού νεογνού; Ελέγχονται και εξετάζονται επιμελώς όλες οι αρθρώσεις των χεριών και των ποδιών του νεογνού, καθώς και η σπονδυλική του στήλη. Ο έλεγχος  έχει σκοπό την έγκαιρη ανίχνευση και αντιμετώπιση ποικίλων ορθοπαιδικών προβλημάτων που υφίστανται από τη γέννηση και μπορεί να είναι κληρονομικές ή να οφείλονται στην κακή ενδομήτρια θέση του εμβρύου.  Αναγνωρίζονται παθήσεις όπως η ραιβοϊπποποδία και η συγγενής δυσπλασία του ισχίου και εφαρμόζεται άμεσα η θεραπεία, ελαχιστοποιώντας τις πιθανότητες ενός μελλοντικού χειρουργείου, λόγω παραμελημένης αναγνώρισης του προβλήματος κατά τη γέννηση. Ειδικότερα τα ισχία του νεογνού εξετάζονται με ειδικές δοκιμασίες και ο έλεγχος ολοκληρώνεται με τον υπερηχογραφικό έλεγχο των ισχίων.  Σε ποια νεογνά γίνεται ο υπερηχογραφικός έλεγχος των ισχίων και ποια πάθηση ελέγχεται; Σε πολλές ευρωπαϊκές χώρες το υπερηχογράφημα των ισχίων εκτελείται σε όλα τα νεογνά ως η μόνη μέθοδος προληπτικού ελέγχου που αναγνωρίζει έγκαιρα και έγκυρα τη δυσπλασία του ισχίου. Η αναπτυξιακή δυσπλασία του ισχίου (D.D.H) είναι η συχνότερη συγγενής πάθηση του μυοσκελετικού συστήματος που συναντούμε στα νεογνά, από την πρώτη στιγμή της γέννησής τους. Η πάθηση δε μπορεί να διαγνωστεί ενδομητρίως ούτε να πιστοποιηθεί κλινικά σε ποσοστό 100%. Επομένως, ο υπερηχογραφικός έλεγχος των ισχίων έρχεται και συμπληρώνει τον κλινικό έλεγχο. Η εξέταση των ισχίων με τον υπέρηχο έχει υψηλή διαγνωστική αξιοπιστία, αναγνωρίζει περιπτώσεις ήπιας δυσπλασίας που θα διέλαθαν του κλινικού ελέγχου και δεν επιβαρύνει με ακτινοβολία το νεογνό.  Γιατί είναι σημαντική η πρώιμη διάγνωση της δυσπλασίας του ισχίου; Η πρώιμη διάγνωση μιας παθολογικής κατάστασης του ισχίου έχει πολύ μεγάλη σημασία, τόσο για το είδος της θεραπείας που θα επιλεγεί, όσο και για την έκβαση της θεραπείας. Παραμελημένα περιστατικά θα χρειαστούν χειρουργική θεραπεία, ενώ αν η διάγνωση τεθεί έγκαιρα, η πάθηση μπορεί να αντιμετωπισθεί συντηρητικά με ειδικούς νάρθηκες.